L-iskema tal-benefiċċji li tingħata lil kull min ikun serva fil-politika nbidlet taħt il-Gvern ta' Joseph Muscat. Dan qalu l-eks Prim Ministru Lawrence Gonzi f'kummenti li ta lil Newsbook.com.mt . Gonzi spjega li ma kienx jaf bit-tibdiliet u li "dawn ġew approvati minn Kabinett tal-Ministri tal-Gvern Laburista". Huwa saħaq li seta' jitkellem biss dwar l-iskema li ġiet approvata meta hu kien Prim Ministru, li tgħid li l-benefiċċji jingħataw lil membri tal-Kabinett li ma jibqgħux jokkupaw il-kariga tagħhom minħabba riżenja, tkeċċija, jew meta jinbidel il-Gvern. Minħabba l-bidliet, Dr Gonzi rċieva madwar €31,000 inqas minn Joseph Muscat f'kumpens wara li ma baqax Prim Ministru ta' Malta. Dan wara li l-eks Prim Ministru Joseph Muscat ingħata aktar minn €120,000 f'pagamenti talli serva bħala Prim Ministru ta' Malta għal 6 snin, li wara t-taxxa naqsu għal €78,495. Joseph Muscat ħa €120,000 wara li spiċċa minn PM – rapport Lawrence Gonzi ngħata €72,901 wara li għamel 9 snin Prim Ministru ta' Malta. Wara t-taxxa, dan il-pagament niżel għal €47,386. B'reazzjoni għal rapporti li saru fil-midja, l-eks Prim Ministru Joseph Muscat kiteb fuq Facebook li Lawrence Gonzi ngħata total ta' €81,638. Minn dak li Joseph Muscat ippubblika f'din il-post, iżda, jidher li huwa kkumpara d-dħul tiegħu wara t-taxxa (dħul net) mad-dħul ta' Lawrence Gonzi qabel ma nqatgħet it-taxxa (dħul gross). The Shift News ippublikaw storja dwar proċedura standard ta' għoti ta' kumpens finanzjarju li jingħataw persuni f'karigi… Posted by Joseph Muscat on Saturday, June 12, 2021 Fil-kummenti lil Newsbook.com.mt , Gonzi spjega li l-iskema tal-pagamenti "hija maqsuma f'żewġ miżuri li jagħtu żewġ tipi ta' sapport". L-ewwel miżura, spjega Gonzi, "hija kumpens li jingħata bħala pagament ta' darba skont kemm wieħed ikun dam jagħti servizz kontinwu mal-Gvern ta' Malta". Gonzi qal li wieħed ma jibqax intitolat għal dan jekk jibda jaħdem fuq bażi full-time mal-Gvern qabel 3 xhur mindu jieqaf mill-politika. "It-tieni benefiċċju jinkludi Transition Allowance li jitħallas fi żmien tliet snin u hu kkalkulat skont kemm wieħed ikun dam jagħti servizz", spjega Gonzi. Gonzi qal ukoll li l-għan ta' din l-iskema kien biex eks Prim Ministri, Ministri, Segretarji Parlamentari u Mexxejja tal-Oppożizzjoni jiġu megħjuna jagħmlu tranżizzjoni mill-uffiċċju politiku tagħhom, dment li d-dħul tal-impjieg il-ġdid ikun naqas sew. Kif inhi possibbli din id-diskrepanza? B'risposta għal mistoqsija parlamentari tad-deputat Nazzjonalista David Thake f'Mejju tas-sena l-oħra, il-Prim Ministru Robert Abela kien qal li l-benefiċċji li jingħataw lill-eks Prim Ministri kienu bbażati fuq din l-iskema. Fl-2018, u fl-2019 saru numru ta' tibdiliet f'din l-iskema, b'hekk ir-risposta ta' Dr Abela turi li d-diskrepanza teżisti minħabba bidliet li saru mill-amministrazzjoni ta' Joseph Muscat. Intant, l-eks Kap tal-Partit Nazzjonalista Simon Busuttil qal li din l-iskema ftit kienu jafu biha nies f'Malta. Mistoqsi għal kumment dwar dan, Busuttil qal li meta kien Kap tal-Partit Nazzjonalista, huwa sar jaf mingħand kollega li huwa eliġibbli għaliha wkoll. Busuttil irrimarka li huwa importanti li sistema bħal din tkun trasparenti, u li "filwaqt li kull min ikun serva fil-Parlament Malti għandi jingħata kumpens ta' xogħlu meta ma jibqax jokkupa l-kariga, il-poplu għandu jkun jaf dwar skemi bħal dawn". "Skemi bħal dawn huma prattiċi normali fl-Ewropa", kompla Busuttil. L-eks Kap tal-Partit Nazzjonalista, Simon Busuttil ingħata €23,371 talli għamel erba' snin jokkupa l-kariga ta' Kap tal-Oppożizzjoni. Il-pagament tiegħu naqas għal €16,000 wara t-taxxa. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60d17b129811d_rand.td-a-rec-img{text-align:left}.td_uid_3_60d17b129811d_rand.td-a-rec-img img{margin:0 auto 0 0}